Sur Editur, B'referenza għaż-żewġ ittri ppubblikati fil-ħarġa tal-Ħadd 28 ta' Awwissu 2016 fil-Kullħadd dwar boroż taż-żibel mitfugħa barra b'abbuż, ngħid li hemm bżonn li l-pajjiż ikun aktar nadif, kemm minħabba s-saħħa inġenerali kif ukoll minħabba l-industrija tat-turiżmu. Fil-fehma tiegħi, il-pajjiż għandu żewġ problemi li qed jolqtu lill-industrija tat-turiżmu, u dawn huma l-ħmieġ u s-sewqan bla regolamenti fit-toroq tagħna. Jekk aħna lkoll mhux se jkollna dixxiplina fuqna biex insolvu dawn iż-żewġ problemi, nibża' li 'l quddiem, mhux 'il bogħod, se jkun diffiċli li nżommu n-numru kbir ta' turisti li qed jiġu bħalissa. It-turiżmu hu pilastru ewlieni tal-ġid li qed jinħoloq bħalissa u għalhekk hemm bżonn li nibżgħu għalih sew. Hemm bżonn li l-kunsilli lokali jingħataw aktar finanzi fil-bagit tas-sena d-dieħla biex iħaddmu aktar ħaddiema għat-tindif tat-toroq u biex jiżdiedu sew n-numru ta' reċipjenti fit-toroq fejn dak li jkun, minflok iwaddab mal-art, iwaddab f'dawn ir-reċipjenti. Hawn numru ta' ħaddiema mill-pajjiżi Afrikani li jridu jaħdmu. Possibbli li m'hemm l-ebda fondi tal-Unjoni Ewropea biex jitħallsu dawn il-ħaddiema? Biex ikunu mħaddma mill-kunsilli lokali u jnaddfu l-pajjiż? Naf li diġà hemm diversi ħaddiema minn dawn li qed jagħmlu dan ix-xogħol, iżda żġur li hemm bżonn ta' aktar ħaddiema f'dan il-qasam biex jonqos sew il-ħmieġ madwar il-pajjiż. Hemm bżonn ukoll ta' aktar kameras biex jinqabad min hu maħmuġ u jiġi jaqa' u jqum u jarmi dak li jkollu barra. Hemm bżonn ukoll ta' aktar traffic wardens u environment wardens u li jiżdiedu sew il-pieni għal min jikser ir-regolamenti tat-traffiku u dawk tal-indafa fit-toroq. Hemm bżonn ukoll li anke jiżdiedu l-pulizija tat-traffiku għax is-sewqan bi ksur tar-regolamenti hu kbir wisq. Żgur li hemm bżonn ta' aktar sforz minn kulħadd biex iż-żewġ problemi li ktibt dwarhom jonqsu waħda sew. Dixxiplinat, Raħal Ġdid